Хочацца адзначыць уплыў сеткавага ўзаемадзеяння на згуртаванне класнага калектыву. Удзельнікі суполкі віншуюць адно аднаго са святамі і дасягненнямі, выкарыстоўваючы аніміраваныя паштоўкі, відэавіншаванні, размяшчаюць фота- і відэасправаздачы мерапрыемстваў і свят. Так узнікае летапіс жыцця класа. Работа ў сеткавай суполцы дазваляе нашым навучэнцам развіваць ключавыя кампетэнцыі, неабходныя чалавеку ХХІ стагоддзя: інтэлектуальную актыўнасць, камунікатыўнасць, творчасць, адаптыўнасць, сацыяльную адказнасць, крытычнае мысленне і інш. З носьбіта гатовых ведаў настаўнік ператвараецца ў арганізатара пазнавальнай дзейнасці сваіх вучняў. Мяняецца і псіхалагічны клімат у калектыве. Кожнае дзіця можа паказаць сябе ў розных відах дзейнасці, адчуць сябе паспяховым, бо настаўніку даводзіцца пераарыентаваць работу на разнастайныя віды самастойнай дзейнасці навучэнцаў, на прыярытэт дзейнасці даследчага, пошукавага, творчага характару. Сеткавая суполка дае магчымасць не абмяжоўваць часавыя рамкі зносін, аператыўна і арганізавана вырашаць праблемы, якія ўзнікаюць, дыстанцыйна вучыцца, ажыццяўляць зваротную сувязь паміж удзельнікамі адукацыйнага працэсу, пазітыўна наладжваць зносіны.